google/wiki40b huggingface dataset:
Skarlatina

Ligos eiga ir gydymas

Liga prasideda staiga, ligonis pradeda karščiuoti (iki 40 laipsnių). Būdingas bendras negalavimas, pasireiškia gerklės, galvos, pilvo skausmai, pykinimas, kartais vėmimas. Kartu padidėja kaklo limfmazgiai, patinsta ir parausta tonzilės ir žiočių lankai, o ant gomurio ir ant  liežuvėlio matomi tamsiai raudonos spalvos taškeliai. Per 24 val. išberia smulkiais skaisčiais taškeliais paraudusioje, paburkusioje viso kūno odoje. Ryškesni bėrimai būna ties odos raukšlėmis: kaklo, pažastų, kirkšnių srityje, pakinkliuose. Po 7-10 dienų nuo pirmųjų bėrimų prasideda rankų, ypač pirštų, liemens ir kojų odos lupimasis. Yrant streptokokų struktūroms, į ligonio kraują patenka baltymų komponentų, sukeliančių alergines reakcijas. Sepsiniai procesai pasireiškia kraujo infekcija arba antriniais infekcijos židiniais. Ligoniui dažnai pažeidžiamas miokardas, gali išsivystyti inkstų ligos.
Ligonis hospitalizuojamas sergant sunkesne forma. Jei nėra komplikacijų, stacionare ligonis gydomas 10 dienų, paskui 12 dienų izoliuojamas namie. Gydytojas skiria vartoti antibiotikus,. Dažnai karščiavimas neužtrunka ilgiau kaip parą. Pirmo pasirinkimo vaistas yra penicilinas. Jei temperatūra aukšta, galima vartoti paracetamolį. Ligoniui svarbu gerti daug skysčių. Jis turėtų būti izoliuotas nuo kitų šeimos narių, naudoti tik asmeninius daiktus. Jei vaikas gydytas ligoninėje ir nėra komplikacijų, jį galima išleisti į namus  po 10 dienų.
Antanas Pšezdzieckis

Biografija

Gimė 1718 m. Trakuose. Baigė Vilniaus universitetą. 1733 m. dalyvavo Stanislovo Leščinskio rinkimuose. Vėliau tapo Vyriausiojo Lietuvos Tribunolo deputatu. 1740, 1744, 1748, 1750, 1752 ir 1754 m. buvo ATR seimo narys. 1757 m. rugpjūčio 3 d. apdovanotas Baltojo erelio ordinu. Buvo Čartoriskių šeimos remėjas. 1764 m. prisidėjo prie Čartoriskių konfederacijos ir dalyvavo konvokaciniame seime, dalyvavo Stanislovo Augusto Poniatovskio rinkimuose. Priklausė Baro konfederacijai. 1770 m. rugpjūtį buvo pagrobtas rusų. Mirė 1772 m. kovo 28 d. Varšuvoje.
Paulius Jankūnas

Klubinė karjera

Nuo 2003 m. žaidė pagrindinėje Kauno „Žalgirio“ komandoje. 2009 m. rugpjūčio 14 d. pasirašė vienerių metų sutartį su Maskvos „Chimki“ komanda. 2010 m. liepos 25 d. sugrįžo į Kauno „Žalgirio“ komandą ir tebežaidžia joje iki šiol.
2017 m. gruodžio mėnesį P. Jankūnas tapo geriausiu Eurolygos mėnesio žaidėju. Jis taip pat yra vienas iš dešimties rezultatyviausių Eurolygos žaidėjų per visą savo karjerą sumetęs daugiau nei 2500 taškų į varžovų krepšį.
FM Ateitis Vilnius

Istorija

2000 metais buvo įkurtas futbolo klubas, o nuo 2007 metų klubui suteiktas "Ateities" pavadinimas. 2013 metais dalyvavo II lygos pirmenybėse ir liko paskutiniai, trylikti. 2014 m. keturiolikos komandų pirmenybėse liko priešpaskutiniai, trylikti. 2015 m. devynių komandų pirmenybėse liko paskutiniai, devinti. 2016 m. aštuonių komandų turnyre ir vėl liko paskutiniai, aštunti.
Nuo 2018 m. žaidė Antros lygos (Pietų zona) pirmenybėse.

Faktai

2016 metų rugsėjo mėnesį pasitraukė iš II lygos pirmenybių.
2018 metų pavasarį vėl pradėjo žaisti LFF II lygos pirmenybėse.

Klubo spalvinė gama

Raudoni šortai, marškinėliai ir kojinės.
2018 metų sezone komanda vilki baltais šortais,  marškinėliais, bei kojinėmis.
Stelmužės Viešpaties Jėzaus Kryžiaus bažnyčia

Istorija

Bažnyčia pastatyta 1650 m. kaip Alūkstos parapijos filija ir priklausė kalvinams. 1713 m. Stelmužės dvaro savininko Folkerzambo lėšomis rekonstruota, perstatyta. Kiek pasikeitęs buvusios bažnyčios pastatas yra vertingas architektūros paminklas. Bažnyčią surentė latvių meistrai tik kirviais aptašydami sienojus, nenaudodami metalinių vinių ar pjūklų. Interjeras įrengtas po 1713 m. Folkerzambų lėšomis.
XIX a. viduryje kunigavo Juozapas Silvestras Dovydaitis, čia įsteigęs mokyklą ir pats mokęs vaikus skaityti ir rašyti.
Pastate nuo 1963 m. veikia liaudies skulptūros muziejus, vėliau tapęs bažnytinio meno muziejumi. Pamaldos vyksta kartą per mėnesį (paskutinį sekmadienį).

Architektūra

Liaudies architektūros stiliaus, turi klasicizmo bruožų. Medinė, stačiakampio plano, vienanavė, su šiek tiek siauresne presbiterija, turinčia trisienę apsidę. Portikas iš trijų pusių apjuostas kolonomis. Sienos suręstos iš tašytų rastų bei apkaltos lentomis. Stogas dvišlaitis, dengtas gontais. Baroko formų altorius ir sakykla puošti bareljefais, horeljefais unikaliomis medžio drožybos skulptūromis.
Šventoriaus vakariniame pakraštyje stovi XVII a. vidurio medinė, stačiakampė, keturšlaičiu stogu varpinė – autentiškas sakralinės architektūros statinys. Rytiniame pakraštyje išlikę Pirmojo pasaulinio karo aukų kapai.
Po bažnyčia išmūrytuose rūsiuose palaidoti Stelmužės dvaro šeimininkai.
Rimantas Pašakinskas

Biografija

IĮ „Mintis“ savininkas.
1995 m. Lietuvos liberalų sąjungos, 2002 m. Liberalų demokratų partijos, 2006 m. partijos Tvarka ir teisingumas (liberalai demokratai) narys.
Nuo 2007 m. Pakruojo rajono savivaldybės tarybos narys.
Pakruojo kredito unijos valdybos narys. Sutuoktinė Danutė, vaikai Laimonas, Ričardas, Vaiva.
Cha cha cha (filmas)

Turinys

Korso ir Mišelė kažkada buvo pora, tačiau vėliau išsiskyrė. Dabar jis – buvęs policininkas, o ji – ištekėjusi už turtingo advokato. Dabar Mišelė kreipais į jį pagalbos, prašydama pasekti savo sūnų, kurį įtaria tirntį bėdų. Korso seka jį iki naktinio klubo, iš kurio išėjęs vaikinas patenka į avariją ir žūva. Nors viskas atrodo kaip nelaimingas atsitikimas, buvęs policininkas turi įtarimų, kad tai galėjo būti žmogžudystė.
Kvantas

Kvantas – fizikos sąvoka, reiškianti nedalomą energijos vienetą (elementą). Pavyzdžiui, fotonas yra šviesos kvantas. Pavadinimas kilo nuo lot. quantus – „kiek“. Remiantis šia sąvoka, fiziniai požymiai gali būti „kvantuoti“, t. y. atliekant „kvantavimą“. Tai reiškia, kad apibūdinamieji dydžiai gali turėti tik tam tikras diskrečias skaitines vertes, lygias kartotinei kvanto vertei.
Kvanto koncepcija buvo išvystyta pirmoje XX a. pusėje iki kvantinės mechanikos teorijos, kuri šiuolaikinių fizikų vertinama kaip esminė sistema gamtos supratimui ir aprašymui, nes remiasi dėsniais, kurie vyksta iš tiesų, o nėra susisteminti remiantis sutartinėmis, žmogaus suvokimo apsprendžiamomis sąvokomis bei požiūriais.
Takehiko Inoue

Takehiko Inoue (jap. 井上雄彦 = Inoue Takehiko, g. 1967 m. sausio 12 d.) yra manga kūrėjas. Jis piešia manga vyriškai auditorijai. Jo darbai: „Chameleon Jail“, „Slam Dunk“, „Buzzer Beater“, „Vagabond“ (už kurį jis gavo Osamu Tezuka Kultūros apdovanojimą 2002 metais) ir „Real“.
Gimė Okučyje, Kagošimoje. Prieš debiutuodamas jis buvo Tsukasa Hojo asistentas kuriant „Miesto medžiotoją“ (City Hunter). Jis debiutavo mangos žurnaluose 1988 metais, kai žurnale „Weekly Shōnen Jump“ pasirodė jo kūrinys „Purple Maple“. Pirmoji mangos knyga buvo „Chameleon Jail“, pasirodžiusi 1989 metais. Jo žinomiausia manga „Slam Dunk“ yra apie krepšinį, apskritai dauguma jo kūrinių yra apie sportą. „Slam Dunk“ įnešė didelį įnašą krepšinio populiariniame Japonijoje.
Dubinai

Istorija

Kaimas įkurtas 1639 metais. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. 1872 m. kaime pastatyta Dubinų Švč. Mergelės Marijos Dangun Žengimo cerkvė. 1898 m. kaime pastatyta stačiatikių koplyčia.
Laisvoji Lietuva (Urugvajus)

Istorija

Leido Urugvajaus lietuvių kultūros draugija. Atsakingasis redaktorius Julius Jazauskas, faktiškasis Redaktorius Petras Čiučelis. Išėjo 48 numeriai.
Šokantis Vilnius

Šokantis Vilnius – šokio festivalis, organizuojamas Vilniuje. Rengia Vilniaus šokių klubas „Šokiai.lt“ (vadovė Jelena Aleksandravičienė). Dalyviai gali nemokamai pasimokyti pirmųjų šokio žingsnių, susipažinti su žinomais šokių mokytojais, televizijos projektų žvaigždėmis. Mokoma pramoginių šokių ir salsos (poromis), solo latino, pilvo ir moderniojo šokio, zumbos, regetono, „pop-dance“ (šokama po vieną).

Istorija

2009 metais Šokių klubas „Šokiai.lt-DILEKSA“ paskelbė visuomeninę akciją „Šokantis Vilnius“, kurios metu visą vasario mėnesį sostinės gyventojai buvo kviečiami į nemokamas šokių pamokas. Taip siekta prisidėti prie „Vilnius – Europos kultūros sostinė 2009“ projekto renginių ir paskatinti vilniečius atrasti šokį. Nuo 2009 m. rugpjūčio 28 d. iki rugsėjo 18 dienos kiekvieną penktadienį sostinės gyventojai buvo kviečiami į nemokamas šokių pamokas.
2011 metais Kovo 18 ir 25 dienomis „Forum Palace“ rūmuose 17 ir 20 valandomis klubas „Šokiai.lt“ šeštą kartą organizavo akciją „Šokantis Vilnius“, per kurią visi norintieji kviečiami nemokamai pašokti. Festivalio metu profesionalūs mokytojai mokė šokti trijose Vilniaus vietose. Iš viso įvyko 30 pamokų.
2014 metais „Šokančio Vilniaus“ renginiuose lankytojai galėjo susipažinti su įvairių pasaulio tautų šokių stiliais.
Šiaulių sanatorinė mokykla

Mokykla

Šiaulių sanatorinė mokykla įkurta 1970 m. ir yra vienintelė mokykla respublikoje, kurioje gydomi ir mokomi vaikai, sergantys skolioze (stuburo iškrypimu), stuburo osteochondropatija, krūtinės ląstos deformacijomis ir kt. Į mokyklą gydytis ir mokytis priimami 7-17 metų (2-10 klasės) vaikai iš visos respublikos, turintys gydytojų ortopedų siuntimą. Gydoma konservatyviu kompleksiniu būdu: gydomoji kūno kultūra, plaukimas, masažas, fizioterapija. Didelis dėmesys gydymo metodikoje skiriamas grūdinimui, aeracijai. Mokykla taip pat turi internato savybių - mokykla turi savo bendrabutį, kuriame mokiniai miega per naktį ir ilsisi dieną, o pamokų ruoša taip pat vyksta mokykloje. Į mokinių dienos grafiką yra įtrauktas ir dienos poilsis (pietų miegas). Pamokų ir pamokų ruošos metu moksleiviai dirba gulėdami, kad stuburas būtų kuo mažiau apkrautas.

Mokiniai

Šiuo metu mokykloje mokosi apie 100-120 mokinių iš įvairių Lietuvos miestų ir miestelių, taip pat su įvairiomis ligomis ir įvairiu išsilavinimu.
Birutė Malinauskienė

Biografija

1968 m. baigė Utenos medicinos mokyklą, medicinos sesuo. VšĮ Ignalinos rajono poliklinika, bendruomenės slaugytoja
Valstiečių ir Naujosios demokratijos partijų sąjungos narė. 2003–2007 m. Ignalinos rajono savivaldybės tarybos narė.
Sutuoktinis Kazimieras, duktė Aušra.
Vilnius International Meridian School

Mokyklos idėja

Siekti išsiskirti kokybišku išsilavinimu ir pozityvia atmosfera.

Misija

Mokyklos misija – teikti valstybinius standartus atitinkantį išsilavinimą, sudaryti sąlygas individualybės plėtotei, padėti mokiniui suvokti šiuolaikinį pasaulį, būti savarankišku, veikliu, kritiškai mąstančiu ir atsakingu savo šalies bei Europos piliečiu.
Karšuvos valsčius

Karšuvos valsčius buvo vakarų Lietuvoje. Centras – Karšuvos kaimas (Ivangėnų I piliakalnis).
Vidas Rašinskas

Vidas Rašinskas (g. 1959 m. lapkričio 24 d. Kaune) – kino režisierius, scenaristas ir produseris.

Biografija

1975–1978 metais Vidas Rašinskas mokėsi Panevėžio dramos teatro (dabar Juozo Miltinio dramos teatras) aktorių paruošimo studijoje, kuriai vadovavo maestro Juozas Miltinis. Nuo 1983 metų dirbo režisieriaus asistentu Lietuvos kino studijoje. 1995 metais baigė Kinematografijos institutą Maskvoje (VGIK), Vladimiro Naumovo kurse. 1992 metais Vidas Rašinskas sukūrė trumpametražį (15 min.) vaidybinį filmą Kūčių vakaras. Vidas buvo šio filmo autorius, režisierius ir sukūrė vieną iš pagrindinių vaidmenų.
1993 metais Vidas parašė scenarijų ir surežisavo savo pirmąjį pilno metražo, 93 minučių trukmės, filmą Mediniai laiptai. 1994 sukūrė antrąjį, 56 minučių trukmės, šio filmo variantą. Filme Mediniai laiptai (en: Wooden Staircase) vaidmenis sukūrė aktoriai: Evaldas Jaras, Gabrielle Odinis, Virginija Kelmelytė, Dalia Melėnaitė, Vaclovas Blėdis ir kiti.
Nuo 2003 metų Vidas Rašinskas gyvena ir dirba Kanadoje, Britų Kolumbijoje. Šiaurės Amerikos kino gamybos režisierius mokėsi Vankuverio kino mokykloje bei baigė kursus Kanados kino centre, Otavoje. Vidas yra vienas iš Kanados kino kompanijos Pacific Time Films Inc. steigėjų, kur šiuo metu jis dirba ties savo nauju tarptautiniu pilnametražiu projektu.

Pripažinimas

Filmo Mediniai laiptai 1-ojo varianto (93 min.) premjera įvyko 1993 metais tarptautiniame festivalyje Kotbuse, Vokietijoje. 1995 metais filmo antrasis variantas (56 min.) laimėjo konkursą Maskvoje ir buvo pristatytas JAV Kino meno akademijai, studentiškajam Oskarui (en: Student Academy Award).
Inocentas Stragis

Inocentas Stragis (1940 m. spalio 11 d. Pamūšio k., Pakruojo r.) – choro dirigentas ir pedagogas.

Biografija

Baigęs Pakruojo vidurinę mokyklą, 1959–1963 choro dirigavimo mokėsi Šiaulių muzikos mokykloje (dėst. O. Biržytė). 1967–1972 choro dirigavimą neakivaizdiniu būdu studijavo Lietuvos valstybinėje konservatorijoje (doc. K. Griauzdės klasė). 1963–1965 Šiaulių rajono kultūros skyriaus vedėjas, 1966–1972 Šiaulių miesto kultūros skyriaus inspektorius. Chorams pradėjo vadovauti nuo 1961 Daugelių (Šiaulių r.) kultūros namuose, kur suorganizavo mišrųjį chorą ir vienus metus jam vadovavo. 1962–1966 Šiaulių odų gamyklos „Stumbras“ mišriojo choro vadovas. 1966–1984 Šiaulių trikotažo fabriko „Verpstas“ moterų choro vadovas. Šį kolektyvą parengė 1970, 1975 ir 1980 respublikinėms dainų šventėms, 1981 respublikiniame liaudies dainų konkurse Panevėžyje su juo laimėjo prizą už geriausią S. Šimkaus dainos „Ūžia girelė" atlikimą, 1981 V Stasio Šimkaus chorų konkurse Klaipėdoje pelnė antrąją vietą.
1972–1975 Šiaulių pedagoginio instituto dainų ir šokių ansamblio meno vadovas ir dirigentas. Su šiuo kolektyvu koncertavo Šiauliuose, Klaipėdoje, Telšiuose, Kelmėje, Radviliškyje, Mažeikiuose, Akmenėje, Joniškyje, Pakruojyje, Linkuvoje ir kitur. 1973 koncertą surengė Minsko pedagoginio instituto studentams, dalyvavo 1974 respublikinėje studentų dainų šventėje Panevėžyje ir tų metų Baltijos studentų dainų šventėje „Gaudeamus-VI" Tartu mieste, koncertavo Tartu universiteto studentams, dalyvavo 1975 respublikinėje dainų šventėje Vilniuje. 1976–1980 vadovavo Šiaulių pedagoginio instituto vyrų vokaliniam ansambliui, kuris pirmųjų vietų pelnė miesto meno mėgėjų apžiūrose ir 1980 respublikinės dainų šventės konkurse – kartu su kaimo kapela.
Nuo 1972 Šiaulių pedagoginio instituto (universiteto) Muzikos katedros įvairių disciplinų dėstytojas, nuo 1981 vyr. dėstytojas, nuo 1993 docentas. Parašė mokymo priemonių: „Dvibalsės intonacijos“ (1983), „Dvibalsumo ugdymas chore“ (1987), „Solfedžio“ (1989), „Dvibalsis solfedžio“ (1992), „Tribalsis solfedžio" (1993). Daugumos šių mokymo priemonių bendraautorė M. Stragienė. I. Stagis vietinėje ir respublikinėje spaudoje paskelbė straipsnių, sukūrė chorams dainų ir giesmių, kurios skamba autoriniuose koncertuose, bažnyčiose ir dainų šventėse.
I. Stragis buvusio Kuršėnų rajono, nuo 1967 Šiaulių miesto, 1974 respublikinės studentų dainų šventės Panevėžyje ir 1994 Baltijos studentų dainų šventės „Gaudeamus-VI" Tartu mieste dirigentas. 1981 chorvedys apdovanotas Kultūros žymūno ženklu.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.
Vynykai

Istorija

Vynikai įkurti 1292 m. Garsėjo kaip vyndarių gyvenvietė. Buvo suteiktos Magdeburgo teisės. Nuo XVIII a. tapo tabako pramonės centru. Tarybiniais metais greta tabako gamyklos dar veikė siuvimo, plytų gamybos įmonės.
Kazimieras Dulksnys

Biografija

Mokėsi Kupiškio pradžios ir vidurinėje mokyklose, Rokiškio gimnazijoje, 1928 m. – 1931 m. studijavo Kauno kunigų seminarijoje ir Kauno Vytauto Didžiojo universitete, Teologijos fakultete. 1935 m. birželio 15 d. įšventintas kunigu.
1935 m. paskirtas Ramygalos Šv. Jono Krikštytojo parapijos, 1936 m. – Pasvalio Šv. Jono Krikštytojo parapijos vikaru. Keturis mėnesius vikaravo Užpalių Švč. Trejybės parapijoje. 1942 m. paskirtas Tauragnų Šv. Jurgio parapijos administratoriumi, 1947 m. – Rokiškio klebonu ir dekanu. 1949 m. atsisakęs pasirašyti sovietų valdžios raštą, kuriame popiežius kaltinamas karo kurstymu, buvo priverstas iš Rokiškio išvykti. Tais pačiais metais tapo Panevėžio Šv. apaštalų Petro ir Povilo bažnyčios administratoriumi. 1951 m. pakeltas Panevėžio katedros kapitulos kanauninku. 1957 m. suimtas ir nuteistas dvejus metus kalėti Mordovijos lageryje. Vysk. Kazimiero Paltaroko pakeliamas prelatu. 1959 m. grįžęs iš tremties dirbo Kaišiadorių vyskupijoje – paskiriamas Merkinės altaristu, 1962 m. perkeltas į Nedzingę administratoriumi. 1963 m. prelatui leista grįžti į Panevėžio vyskupiją, čia jis paskirtas Krekenavos Švč. Mergelės Marijos Ėmimo į dangų parapijos klebonu. 1983 m. tapo kapitulos pirmininku, tų pačių metų gegužės mėn., vysk. R. Krikščiūnui išvykus iš Panevėžio, išrinktas Panevėžio vyskupijos kapituliniu vikaru. 1989 m. vyskupo J. Preikšo paskirtas generaliniu vikaru.
Prelatas Kazimieras Dulksnys palaidotas Panevėžio katedros šventoriuje.
Monster

Siužetas

1986 metai. Dr. Kendzo Tenma yra jaunas japonų kilmės gydytojas, dirbantis Eislerio memorialinėje ligoninėje Diuseldorfe. Atrodo, kad patyręs smegenų chirurgas turi viską ko tik gali geisti: potencialų paaukštinimą netolimoje ateityje; ligoninės direktoriaus Udo Heinemano palankumą; Heinemano dukra Eva yra jo sužadėtinė. Tačiau Tenma piktinasi tuo, kaip pacientai ligoninės yra diskriminuojami dėl gydymo ir imasi tai pakeisti, kuomet po kraupių žudynių į ligoninę atvežami identiški dvyniai Johanas ir Ana Lybertai. Berniuko galvoje yra šautinė žaizda, o jo dvynė sesuo ištikta šoko ir temurma apie žudymą. Kiek vėliau į ligoninę atvežamas Diuseldorfo meras. Tenma nusprendžia vietoje jo operuoti Johaną. To pasekoje Johanas išgyvena, bet miršta meras Riodekeris, o Tenma praranda savo užsitikrintą socialinę padėtį ir Evą. Tačiau direktorius Heinemanas ir kiti gydytojai, užėmę Tenmos pareigas, paslaptingai nužudomi, o abu vaikai pradingsta. Policija įtaria Tenmą, kadangi jam toks įvykių posūkis yra į naudą. Tačiau jie neturi jokių įrodymų ir gali jį tik apklausti.
Prabėga devyneri metai. Tenma jau eina vyriausiojo chirurgo pareigas Eislerio ligoninėje. Tenmos išgelbėtas mašinos partrenktas nusikaltėlis Junkersas išveblena, kad regėjo „pabaisą“. Tenma su Junkersu bendrauja maloniai ir šis atsako tuo pačiu. Vieną vakarą begrįžtąs ligoninėn nešinas laikrodžiu kaip dovana Junkersui, Tenma prie jo palatos durų randa negyvą sargybinį, o jo palatą tuščią. Nusekęs pėdsakais iki pusiau užbaigto pastato statybų aikštelės, esančios netoli ligoninės, Tenma pamato, kad Junkersui į galvą įsmeigtas pistoletas. Susirūpinęs Tenmos gyvybe, Junkersas įspėja jį nesiartinti ir maldauja bėgti šalin. Tenma atsisako ir netrukus išvysta vyrą, laikantį pistoletą, kuris, pasirodo, yra Johanas Lybertas, berniukas, kuriam prieš devynerius metus Tenma išgelbėjo gyvybę. Nepaisant Tenmos bandymų įtikinti to nedaryti, Johanas nušauna Junkersą, teigdamas Tenmai, kad šis niekada neįstengs nužudyti žmogaus, kuriam išgelbėjo gyvybę. Tai taręs jis išnyksta nakties tamsoje, o Tenma lieka klūpoti per daug sukrėstas šoko ir neįstengia jo sulaikyti.
Po šio įvykio policija vėl įtaria Tenmą, ypač Bundeskriminalamt (BKA; 'Federalinis kriminalinės policijos biuras') inspektorius Lungė. Tenma nusprendžia surasti kuo daugiau informacijos apie Johaną. Netrukus jis išsiaiškina, kad berniuko sesuo (dabar vardu Nina) gyvena laimingą gyvenimą su savo įtėviais; vieninteliai jos praeities šešėliai yra kartais ją kamuojantys košmarai. Tenma spėja surasti Niną jos gimtadienio dieną pirmiau už Johaną, tačiau jis nužudo jos įtėvius. Galiausiai Tenma išsiaiškina šios „pabaisos“ kilmę aplankęs Rytų Vokietijoje veikusią „511 Kinderheim“ našlaičių prieglaudą, kurioje psichologinio eksperimento metu buvo bandoma slapta išugdyti tobulus kareivius, bei perskaitęs iš Čekijos Respublikos kilusio knygų vaikams rašytojo kūrinius, naudotus eugenikos eksperimentuose. Tenma taip pat išsiaiškina šios „pabaisos“ padarytų žiaurumų mastą ir prisiekia ištaisyti klaidą, kurią padarę išgelbėjęs Johanui gyvybę.
Alexander Leslie

Biografija

1605–1638 m. tarnavo Švedijos kariuomenėje, pasižymėjo per 1618–1648 m. Trisdešimties metų karą. Anglijos karaliui Karoliui I pamėginus Škotijoje jėga įdiegti Anglikonų bažnyčios tradicijas grįžo į tėvynę ginti presbiterionų tikėjimo. Per 1639–1641 m. Vyskupų karus vadovavo Škotijos kariuomenei. Užėmė Anglijos šiaurės rytus ir nepasitraukė iki karo pabaigos. Siekdamas jo palankumo Karolis I suteikė jam erlo titulą.
1644–1646 m. A. Levenas vadovavo Škotijos kariuomenei, kovojančiai Anglijos Parlamento pusėje, 1644 m. Marston Muro mūšyje sumušė rojalistus, 1646 m. paėmė į nelaisvę Karolį I, 1647 m. išdavė jį Anglijos Parlamentui ir pasitraukė iš karinės tarnybos. Karolį I nukirsdinus, stojo rojalistų pusėn, 1650–1651 m. vadovavo Škotijos gynybai nuo besiveržiančios O. Kromvelio kariuomenės, pateko į nelaisvę, išsiųstas į Londoną ir kalėjo Taueryje. 1654 m. už išpirką paleistas, vėl atsistatydino.
Babytės savivaldybė

Istorija

Savivaldybė sudaryta 2009 m. reformos metu iš Rygos rajono dalies.
Jonas Balžekas

Biografija

1945 m. baigė Ukmergės gimnaziją, 1950 m. Lietuvos žemės ūkio akademijos  Agronomijos fakultetą. 1950 m. Kauno sodininkystės ir daržininkystės technikumo dėstytojas. 1950–1953 m. LŽŪA aspirantas. 1953–1955 m. LŽŪA dėstytojas. 1954 m. LŽŪA apgynė žemės ūkio mokslų kandidato disertaciją. 
1955–1959 m. dirbo Radviliškio bandymų stotyje. 1959 m. Terespolio dvaro parke įkūrė bityną. 1959–1993 m. dirbo Žemdirbystės institute: 1959–1972 m. vyresnysis mokslinis bendradarbis, 1972–1984 m. Bitininkystės sektoriaus vedėjas. 1984 m. žemės ūkio mokslų daktaras. 1984–1993 m. instituto Bitininkystės skyriaus vedėjas. 
1959–1989 m. Lietuvos sodininkystės draugijos bitininkų sekcijos vadovas, 1989–1991 m. ir nuo 1994 m. Lietuvos bitininkų sąjungos prezidentas. 1977 m. LTSR nusipelnęs agronomas.

Mokslinė veikla

1959–1985 m. Žemdirbystės instituto eksperimentiniame ūkyje sukomplektavo veislinį bityną – mokslinio tiriamojo darbo bazę. Su J. Straigiu ištyrė Lietuvos vietines bites. 1972–1975 m. Jurbarko ir Tauragės rajonų miškuose sukomplektavo vietinių bičių draustinį, Pervalkoje – izoliacinį bičių motinų poravimosi punktą. Sukūrė kompleksinio bičių naudojimo ir raudonųjų dobilų apdulkinimo technologijas.
JFK Olimps/RFS

Istorija

Klubas įkurtas 2005 m. kaip 8-oji aukščiausiosios lygos komanda. Pirmame sezone iškrito iš Virslygos, bet 2006 m. Latvijos I lygoje užėmė 1 vietą ir sugrįžo į aukščiausią lygą. 2008 m. pabaigoje prie klubo prijungta FK Riga komanda.
Naros prefektūra

Istorija

Istoriškai dabartinė Naros prefektūra buvo žinoma kaip Jamato žemė.

Geografija

Naros prefektūra įsikūrusi Kansajaus regione, pačiame Kijo pusiasalio viduryje. Prefektūra neturi priėjimo prie jūros. Šiaurėje ribojasi su Kioto prefektūra, vakaruose – su Osakos bei Vakajamos prefektūromis ir rytuose – su Mijės prefektūra. Naros prefektūra iš šiaurės į pietus ištįsusi 103,6 km, o iš vakarų į rytus – 78,5 km.
Prefektūroje pilna kalnų. Iš tiesų tik 851 km² teritorijos (23 % viso prefektūros ploto) yra tinkama gyventi.

Klimatas ir gamta

Naros prefektūroje šilta visus metus, tačiau labai skiriasi prefektūros šiaurės vakarų, kur vyrauja lygumos ir likusios kalnuotos prefektūros dalies klimatas.
Šiaurės vakaruose klimatas pereinamasis, pasižymintis dienos ir nakties temperatūrų kaita ir nemaža vasaros bei žiemos temperatūrų amplitude. Žiemą čia paprastai būna 3–5 °C, vasarą – 25–28 °C temperatūra.
Likusioje prefektūros dalyje klimatas gerokai atšiauresnis: žiemą čia nukrinta iki daugiau nei −5 °C, o vasaros pasižymi didžiulėmis liūtimis. Tai pati lietingiausia zona Japonijoje – per metus čia iškrenta net 5000–6000 mm kritulių.

Turizmas

Naros prefektūroje išlikę daugybė šintoistų ir budistų šventyklų bei kofun – megalitinių antkapių, kurie pritraukia daugybę turistų.
ŠKF Sereď

Istorija

Įkurtas kaip Športový klub Sereď 1914 m. 
Pastaruoju metu dalyvauja antros pakopos pirmenybėse. 
Namų rungtynes žaidžia „Štadión ŠKF Sereď“, kuris talpina 5 800 žiūrovų.
Veibernas

Istorija

Po to, kai buvo nutiestas geležinkelis, 1892 m. įsikūrė pirmieji gyventojai.
1903 m. suteiktas miesto statusas. Miestas tapo svarbiu geležinkelio mazgu kelyje iš Brandono į kitus Kanados miestus.
Namiūro provincija

Geografija

Didelė dalis provincijos yra Ardėnų kalnuose. Aukščiausias taškas – 504 m (Krua-Skeilas). Svarbiausios upės: Masas, Sambras, Lesė, Semua.